kardosdrur/scandi-wiki huggingface dataset:
Byfjorden (Hordaland)

Byfjorden er en fjord mellem Askøy og Bergen, som går ind til centrum af Bergen. Fjorden strækker sig 16 km på sydsiden og østsiden af Askøy. Fjorden er en fortsættelse af Hjeltefjorden.

Det sydvestlige indløb til fjorden ligger mellem Nørre Drotningsvik i syd, hvor Sotrabroen går vestover til Sotra, og Hjeltaneset på Askøy i nord. 2,5 km inde i fjorden krydser Askøybroen med en længde på 1.057 meter og en gennemsejlingshøjde på 62 meter. Det største spænd på broen er 850 meter, som er det længste i Norge. Lige indenfor broen, på nordsiden, ligger Kleppestø, kommunecenteret i Askøy kommune. Herfra deler fjorden sig i to, en sydpå til centrum af Bergen og en nordover langsmed Askøys østside.

Den sydlige del går ind til Vågen i centrum af Bergen på østsiden af næsset Nordnes, mens Puddefjorden går sydpå mellem Nordnes og bydelen Laksevåg. Inderst i fjorden ligger Solheimsviken og Store Lungegårdsvannet.

Mellem øgruppen Florvågøyna udfor Florvåg på Askøy og Breiviken fortsætter fjorden nordpå. Netop ved øgruppen ved Florvåg fandt Norges måske største søslag sted 3. april 1194 mellem kong Sverre og "ø-skæggene" fra Orknøerne. Slaget endte med sejr for kong Sverre, som på den tid havde rejst sin borg i Bergen.

Eidsvågnæsset ligger på østsiden og herfra strækker Eidsvågen sig 2,5 km indover til Eidsvåg. Ret vest for Eidsvågnæsset ligger landsbyen Erdal på Askøy. Nord for Eidsvågen ligger Tertnes, som er en del af bydelen Åsane. Fjorden ender mellem Askenæsset på Askøy og Mjølkeråen. Her møder den Herdlefjorden fra nordvest, og sammen fortsætter de som Salhusfjorden videre nordøstpå.

En lang række skibsvrag er stedt til hvile i fjorden. Søslaget på byfjorden 12. august 1665 varede i tre timer og endte med, at den engelske flåde flygtede fra Bergenhus fæstnings og de hollandske skibes kanonild. En tysk ubåd bygget af Krupp gik ned i februar 1945, og alle omkom.

Noter 

Fjorde i Vestland
Bergens geografi
Askøy
Hjeltefjorden

Hjeltefjorden er en omkring 35 kilometer lang fjord i Vestland fylke i Norge, og er en vigtig sejlrute ind til Bergen. 
Hjeltefjorden strækker sig fra Fedje i nord til Byfjorden i syd. I vest er fjorden afgrænset af Øygarden og Sotra, i øst af bl.a. Radøy, Holsnøy, Herdla og Askøy. 

Navnet Hjeltefjorden har sammenhæng med det gamle norske navn på Shetland – Hjaltland. Søvejen til Hjaltland gik gennem Hjeltefjorden.

Se også 
 Kollisionen ved Stureterminalen 2018

Kilder og henvisninger

Fjorde i Vestland
Bachata

Bachata er en musikgenre i 4/4 takt med guitaren i front og med tilhørende dans fra Den Dominikanske Republik i Caribien.

Bachata opstod i halvtredserne. Bachata var i sin tidlige fase en Bolero, inspireret fra den Cubanske og de øvrige Caribiske landes Bolero'er.
Genren opstod i de fattige landdistrikter og stilen var meget følelsesladet med tekster om ulykkelig kærlighed, sorg og længsel. Tempoet i musikken var tillige langsomt, som i Bolero'en.

Navnet Bachata blev hæftet på musikken og også dansen i 60'erne af overklassen som en negativ etikette for primitive sammenkomster med musik og dans. I 60'erne og 70'erne var musikken uofficielt forbudt at spille på de offentlige radiostationer, foranlediget af den indflydelsesrige overklasse, der betragtede musikken som vulgær og primitiv. På trods af dette voksede Bachata'en stødt i popularitet, blandt den fattigere del af befolkningen og der blev udgivet mange plader med mange forskellige Bachata-musikere, hvilket i 80'erne førte til at radiostationerne, så småt begyndte at ignorere det tidligere forbud og begyndte at spille Bachata hyppigere og hyppigere, som igen førte til at genren blev endnu mere populær, også udenfor landets grænser. 

Den første pladeindspilning med Bachata (Bachata-Bolero) var af José Manuel Calderón i 1962 med nummeret "Que Sera De Mi" og ligheden med traditionel Bolero er slående. Op gennem 70'erne, 80'erne og 90'erne ændrede genren karakter fra José Manuel Calderón tidlige langsomme Bolero-stil til den mere nutidige og væsentlig hurtigere karakteristiske Bachata-sound med elektrisk guitar En kort audiotiv udviklingshistorie fra de tidlige 60'erer til de tidlige 90'erer. I dag er genren, via de unge og nye Bachata-musikere, især i USA, men også Spanien og Italien er godt med, også påvirket at genren R&B.

Bachata er i dag et verdensomspændende fænomen, som har et, aldersmæssigt, relativt bredt appeal og genren er stærkt voksende via mange nye og unge Bachata-musikere og bands.

Musikgenrer
Cyberhus

Cyberhus er en ikke-kommerciel, digital børne- og ungdomsrådgivning under Center for Digital Pædagogik, der henvender sig til sårbare børn og unge mellem 9-23 år. Cyberhus blev stiftet i 2004 af initiativtager Anni Marquard.

Missionen med Cyberhus er kort fortalt at hjælpe udsatte børn og unge med deres problemer – blot foregår hjælpen ikke ’ansigt til ansigt’ – men via Internettet.- Formand for IT-Forum Midtjylland, Bo Sejer Frandsen

Formål
 At give børn og unge muligheden for selv at påbegynde bearbejdelse af små og store problemer
 At give svar og rådgive om det svære i den enkelte unges liv, eller knytte kontakt og henvise til andre, der kan yde videre hjælp
 At give unge hjælp til selvhjælp i en udviklingsproces frem mod større selvtillid og netværk
 At forebygge livstruende adfærd hos unge, og afhjælpe personlige og sociale følger af ensomhed, isolation og kriser

Endvidere er det en del af formålet at afprøve nye metoder i det netbaseret socialpædagogiske regi for at komme ud til udsatte børn og unge. Cyberhus var blandt de fem nominerede til EU's e-Inclusion awards for netop at inddrage marginaliserede unge , og var blandt vinderne af Balanceprisen 2009.

Rådgivning 
Rådgivningen gives af nogle få fastansatte og ca. 70 frivillige, bl.a. lærere, psykologer, pædagoger, læger og web-designere som dagligt vejleder børn og unge via :
 Rådgivende chat-samtaler
 Rådgivende net-brevkasse
 Netbaserede interaktionsmuligheder for brugerne

Cyberhus er medlem af Medierådet for børn og unge
 og aktiv deltager i IT-og telestyrelsens arbejdsgrupper: Netsikkernu  og GrønIT .

Eksterne henvisninger 
 Cyberhus' hjemmeside.
 Center for Digital Pædagogiks hjemmeside.
 Liste over rådgivningstilbud til børn og unge - Trivsel For Alle   - Liste over steder, børn og unge kan søge hjælp rådgivning.


Referencer 

Rådgivning
Ngo'er
La Rivière-Saint-Sauveur

La Rivière-Saint-Sauveur er en kommune i Calvados departmentet i Basse-Normandie regionen i det nordvestlige Frankrig.

Personligheder 
Sociologen Pierre Guillaume Frédéric Le Play blev født her den 11. april 1806. Han skrev mange bøger, men den mest kendte er Les ouvriers européens et les ouvriers des deux mondes (1855)

Eksterne kilder 

 La Rivière-Saint-Sauveur på hjemmesiden for l'Institut géographique national 

Riviere-Saint-Sauveur, La
Exeter City F.C.

Exeter City Football Club er en engelsk fodboldklub, som kommer fra Exeter.

Eksterne henvisninger 

Fodboldklubber i England
Etableret i 1890
Exeter
Fanejede fodboldklubber
Nyresvigt

Nyresvigt, eller nyreinsufficiens, er en tilstand hvor nyrerne ikke fungerer i tilstrækkelig omfang. Nyresvigt kan enten være akut eller kronisk og kan skyldes en hel række problemer.

Symptomer 
Indledningsvis er symptomerne få og svage; først ved fremskreden nyresygdom begynder symptomerne at vise sig. Disse omfatter:
 Træthed
 Svimmelhed
 Anoreksi
 Kvalme
 Kløe
 Ødemer
 Stomatitis (mundhulebetændelse)
 Encefalopati (hjernesygdom)
 Kramper
 Åndenød
 Knogleskørhed
 Arytmier

Årsager

Kronisk nyresvigt 
Kronisk nyresvigt skyldes mest hyppigt diabetes mellitus, for højt blodtryk eller glomerulonefritis.

Akut nyresvigt 
Årsager til akut nyresvigt kan deles op efter om årsagen findes før nyrerne (prærenale), i selve nyrerne (renale) eller efter nyrerne (postrenale).

Prærenale årsager 
 Nedsat ekstracellulærvolumen: Diurese, blødning, tab af vaskulær væske ind i det ekstravaskulære rum (f.eks. ved ascites, peritonitis, pancreatitis eller brandsår).
 Nedsat minutvolumen fra hjertet: Hjertesygdom, pulmonal arteriel hypertension, lungeembolisme.
 Nedsat systemisk karmodstand: Septisk shock, leversvigt, blodtrykssænkende lægemidler.
 Øget modstand i nyrekarrene: Lægemidler (f.eks. NSAIDer, ciclosporin, tacrolimus), hyperkalcæmi, anafylakse.
 Nedsat efferent arteriole modstand: Lægemidler (ACE-hæmmere eller angiotensin II-antagonister).

Renale årsager 
 Akut tubulær skade: Iskæmi (f.eks. ved kirurgi, blødning, lægemidler, giftstoffer).
 Akut glomerulonefritis: Wegeners granulomatose, Goodpasture syndrom, lupus.
 Akut tubulointerstitiel nefritis: Lægemidler (f.eks. NSAIDer, β-lactamantibiotika, sulfonamider, ciprofloxacin, thiazid diuretika, furosemid, cimetidin, phenytoin, allopurinol), pyelonefritis.
 Akut vaskulær nefropati: Vaskulitis, malign hypertension, scleroderm.
 Infiltrative sygdomme: Lymfom, leukæmi, sarcoidose.

Postrenale årsager 
 Tubulær udfældning: Urinsyre, lægemidler (sulfonamider, aciclovir, indinavir, methotrexat), myoglobin.
 Urinlederobstruktion: Nyresten, ødem, cancer, fødselsdefekter, urinledertraume ved f.eks. kirurgi eller ulykker.
 Blæreobstruktion: Prostata hyperplasi, prostatakræft, blærekræft.

Undersøgelser

Kliniske undersøgelser 
 Urografi
 Ultrasonografi
 Nyrebiopsi
 Blodtryksmåling

Blodanalyse 
 P-Creatinin
 P-Carbamid
 P-Bicarbonat
 B-Hæmoglobin
 P-Calcium
 P-Phosphat
 P-Kalium
 P-Natrium

Urinanalyse 
 U-Protein
 U-Albumin
 Mikroskopi
 Sediment

Behandling 
Behandling afhænger af den specifikke patient, men kan bl.a. omfatte vitamin D, jern, erythropoietin (EPO), ACE-hæmmere, phosphatbindere, bicarbonat, dialyse og nyretransplantation.

Eksterne henvisninger 
 Acute Renal Failure (ARF). Merck Manual Professional. Opdateret december 2007.
 Chronic Kidney Disease (Chronic Renal Failure). Merck Manual Professional. Opdateret december 2007.

Nyre- og urinvejssygdomme
Nefrologi
Niagara-floden

Niagara-floden løber mod nord fra Lake Erie til Lake Ontario. Den udgør grænsen mellem provinsen Ontario i Canada og staten New York i USA.

Floden er ca 56 km lang og passerer Niagaravandfaldene på sin vej. Langs floden findes to vandkraftværker; The Sir Adam Beck Generating Station, som blev bygget i 1954 i Ontario i Canada, og the Robert Moses Niagara Power Plant som blev bygget i 1961 på den amerikanske side i New York. Disse to kraftværker genererer 4,4 gigawatt elektricitet. Skibe på de De store søer undgår Niagaravandfaldet ved at passere Welland Canal, en del af Saint Lawrence Seaway, på den canadiske side.

I Niagara-floden findes to stor øer, Grand Island og Goat Island, begge i USA. Goat Island ligger ved Niagaravandfaldene. Der findes også to mindre øer, Navy Island, nær Grand Island, på nordsiden, og Strawberry Island, sydvest for Grand Island. 

Langs Niagara-floden ligger disse byer:
 Buffalo, New York
 Fort Erie, Ontario
 Lewiston, New York
 Niagara Falls, New York
 Niagara Falls, Ontario
 Niagara-on-the-Lake, Ontario
 Queenston, Ontario

Flere slag har fundet sted langs floden. Mange af dem blev forsvaret fra Fort George (canadisk side), Fort Niagara (amerikansk side) og Fort Erie (canadisk side).

Vandløb i USA
Vandløb i Canada
Kerlon

Kerlon Moura Souza (født d. 27. januar 1988 i Ipatinga) er brasilliansk tidligere fodboldspiller.

I sin ungdom spillede Kerlon i Cruzeiro i Brasilien. Kerlon blev en internetsensation på YouTube tidligt i sin karriere efter videoer af hans unikke Seal Dribble gik viralt. Driblingen gik ud på, at Kerlon balancerede med bolden på sin pande imens han løb, på samme facon som en trænet sæl kan balancere en bold. Dette resulterede i, at modstandere let risikerede at begå frispark på Kerlon.

Kerlon skiftede til europæisk fodbold, da han blev hentet af italienske Chievo Verona i 2008. Han var udlejet til en række klubber fra 2008-2012. Kerlons karriere i Europa var i høj grad plaget af knæskader.

I 2012 skiftede han til japanske Fujieda MYFC. Efter Japan skiftede Kerlon sporadisk til klubber i flere forskellige lande, herunder Malta, USA og sidst Spartak Trnava i Slovakiet, hvor at han spillede sine sidste kampe, før at han gik på pension i 2017 efter at han ikke havde kunne finde en ny klub.

Referencer

Eksterne henvisninger 

Fodboldspillere fra Brasilien
Kirkendrup

Kirkendrup er en bydel i Odense i Odense Kommune; indtil Kommunalreformen i 1970 lå den i Næsbyhoved Broby Sogn, Odense Herred (Odense Amt), nu i Næsby Sogn.

Historie 

Navnet Kirkendrup er første gang nævnt i 1272 i formen Kirketorp. Endelsen viser, at der er tale om en -torp.

I 1682 bestod landsbyen af 3 gårde og 1 hus uden jord. Det samlede dyrkede areal udgjorde 133,2 tønder land, skyldsat til 36,61 tdr. hartkorn. Dyrkningsformen var trevangsbrug.

Kirkendrup blev udskiftet i 1785.

Kirkendrup lå forholdsvis langt fra både Odenses udfaldsveje og anlagte jernbanelinjer. Området blev derfor først inddraget i Odenses byudvikling efter kommunalreformen i 1970.

Noter

Litteratur 

 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983),
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688; København 1928 (Reprotryk for Landbohistorisk Selskab, København 1975); 
 Erland Porsmose: "Den regulerede landsby" (Odense University Studies in History and Social Sciences Vol. 72; 1981)

Bydele i Odense
Sten Byriel

Sten Byriel (født 14. juni 1957 i Horsens) er en dansk bas-bariton-operasanger. Han er uddannet på Det Jyske Musikkonservatorium (1978 – 1982) og på Operaakademiet ved Det Kongelige Teater (1982 – 1986).

Han debuterede på Det Kongelige Teater 18. november 1985 som Papageno i Mozarts Tryllefløjten – og var i 34 år ansat som operasolist på teatret. Sidste optræden var 8. juni 2019 på Det Kongelige Teater i Turandot.

Optrædener 
Sten Byriel har desuden optrådt på bl.a. flg. scener: Royal Opera, Covent Garden, London; Salzburger Festspiele; Bayeriche Staatsoper, München; Staatsoper unter den Linden, Berlin; Volksoper, Wien; Vlaamse Oper, Antwerpen; Chatelet Theatre Musical de Paris; Opera Real, Madrid; Den Norske Opera, Oslo; Grande Teatre de Geneve; 

Han har derudover arbejdet med Holland House, Hotel Pro Forma, Rialto, Undergrunden, Det Ny Teater, Den Jyske Opera, Århus; Copenhagen Opera Festival.

Væsentlige roller 
 Papageno i Tryllefløjten
 Figaro og Bartolo i Figaros Bryllup
 Ferrando i Cosi van Tutte
 Osmin i Bortførelsen fra Seraillet
 Leporello, Masetto og Kommandanten i Don Juan

 Baron Ochs i Rosenkavaleren
 Orest i Elektra
 Musiklehrer i Ariadne på Naxos
 Sir Morosus i Die schweigsame Frau
 Graf Waldner i Arabella
 La Roche i Capriccio

 Tierbänger/Athlet/Schigolch i Lulu og Doctor i Wozzeck

 Klingsor i "Parsifal
 König Heinrich i "Lohengrin
 Alberich i Rhinguldet, Siegfrid og Ragnarok
 König Marke i Tristan og Isolde
 Daland i Den flyvende hollænder

 Fiesco i Simon Boccanegra
 Il Grad Inquisitor i Don Carlos
 Ferrando i Troubadouren
 Il Re i Aida

 Der Mann i Schönbergs Von heute auf Morgen
 Henrik i Nielsens Maskarade
 Colline i Puccinis La Boheme
 Kovaljov i Sjostakovitjs Nos
 Guldberg i Holtens Livlægens Besøg
 Dr. Kolonaty i Janaceks Makropulos-sagen
 Dulcamara i Elskovsdrikken
 Escamillo i Bizets Carmen
 Rocco i Beethovens Fidelio

Lokalpolitik 
Sten Byriel blev 10. maj 2021 valgt som Liberal Alliances spidskandidat til Regionsrådsvalget i Region Syddanmark 2021. Han stiller desuden op som spidskandidat til byrådet i Vejle Kommune ved kommunalvalget 2021.

Noter 

Operasangere fra Danmark
Personer fra Horsens
Personer i Kraks Blå Bog
S-13

S-13 er en sovjetisk ubåd. Kølen blev lagt i Krasnoje Sormovo i Gorkij den 19. oktober 1938.

Hun blev søsat d. 25. april 1939 og sat i drift d. 31. juli 1941 i den baltiske flåde. Under kaptajn Pavel Malantjenkos ledelse af S-13 sænkede ubåden to finske skibe. Ledelsen blev herefter overgivet til den alkoholiserede Aleksandr Marinesko der fik en sidste chance. 

Den 30. januar 1945 sænkede S-13 Wilhelm Gustloff der var overfyldt med flygtninge. S-13 forsøgte også at sænke torpedobåden T-36 der havde samlet mange flygtninge op. Det mislykkedes. Den 10. februar 1945 sænkede S-13 endnu et tysk transportskib SS General von Steuben med 3300 flygtninge og sårede soldater. Kun 300 overlevede.

Marinesko håbede på titlen som Sovjetunionens Helt. Det fik han dog ikke, og han forlod tidligt i 1946 den røde flåde som en bitter person. Efter sin død i 1963, fik han titlen i 1990.

Se også 
 Alexander Marinesko (english)

Undervandsbåde fra Sovjetunionen
Troells Toya

Arnbjørn Troels Avalon Toyafalcor, kendt som Troells Toya (født Troels Walther Mortensen 19. februar 1962 i København i Danmark) er en dansk skuespiller og tegnefilmsdubber.

Han er uddannet på Performing Arts School i København i 1988 og slog igennem som Ib i TV 2's børneprogram Lågen i bogen i 1995.

Han har desuden haft mange biroller på film og tv, en af hans biroller var som drillepinden Niels Holgersen i julekalenderen Alletiders Nisse fra 1995, i afsnit nr. 10 "Højt at flyve". Han har også medvirket i en dansk musical-opsætning af Grease (1994). På tegnefilm lægger han bl.a. stemme til Pebermynte-Lars i Flapjack, Billy i serien Grumme eventyr med Billy og Mandy, samt Jakob i serien Min bedste ven er en abe.

Sit oprindelige navn, Troels Walther Mortensen, har han fået nummerologisk ændret til Troells (med to L'er) og efternavnet Toya. Han er far til dubberen og musicalperformeren Tara Toya og skuespilleren Lukas Toya.

Troells Toya er rektor for Skuespillerakademiet.

Eksterne henvisninger

Kilder 

Teaterskuespillere fra Danmark
Tegnefilmsdubbere fra Danmark
Totenschlæger

En totenschlæger er et håndvåben i form af en kort knippel.

Den bliver brugt i det engelske, spanske, tyske, svenske og finske politi.

I Danmark betragtes totenschlægere som håndvåben og er omfattet af våbenlovens § 4.

Referencer 

Håndvåben
Lisieux

Lisieux er en kommune i Calvados-departementet i Basse-Normandie regionen i det nordvestlige Frankrig.

Der bor 24.000 mennesker i selve Lisieux og 45.000 i det samlede byområde.

Geografi 

Lisieux ligger i bunden af dalen ved floden Touques og på vejen fra Paris til Caen (RN13).

Historie 
Området, som nu har navnet Lisieux, var beboet af en gallisk stamme, der kaldtes Lexovii i den gallo-romanske periode. Det forklarer, hvorfor indbyggerne i dag kaldes Lexoviens. Kommunen kaldtes Noviomagus (keltisk: novio, "ny" og magos, "marked") eller Noviomagus Lexoviorum af romerne.

Lisieux var et vigtigt magtcenter i middelalderen. Biskopperne i Lisieux havde kontrol over det meste af Pays d'Auge i det 12. århundrede. Kong Henrik 2. og Eleanor af Aquitanien menes at være blevet gift i Lisieux i 1152, og byen forblev stærk i adskillige århundreder, indtil den i det 14. århundrede blev ramt af tre katastrofer: pest, krig og hungersnød, som lagde Lisieux øde og mindskede dens indflydelse. Jeanne d'Arcs øverste dommer, Pierre Cauchon, blev biskop af Lisieux efter hendes død og ligger begravet i et kapel i den katedral, han havde bygget.

Bispedømmet Lisieux blev opløst under den Franske revolution i slutningen af det 18. århundrede. Byen Lisieux tilhører i dag bispedømmet Bayeux.

I 1907 lettede den første helikopter i Lisieux med Paul Cornu ved styregrejerne. Den 6. juni 1944, under 2. Verdenskrig blev Lisieux bombarderet af allierede fly. Over 800 indbyggere blev dræbt, og byen blev delvis ødelagt. Den blev befriet af de allierede den 23. august 1944.

Religion 
Helgenen Thérèse de Lisieux blev født der i 1873 og boede i karmelitterklosteret i Lisieux. Hun gør byen til det vigtigste pilgrimssted i Frankrig efter Lourdes.

Vigtigste seværdigheder 
 Lisieux katedralen er bygget mellem 1170 og midten af det 13. århundrede. Der blev tilføjet støttemure til sydfacaden i det 15. århundrede. Bygningens forside består af tre portaler med to tårne over. Det højre tårn blev bygget i det 16. århundrede og har et spir fra det 17. århundrede. En stor del af Lisieux blev beskadiget eller ødelagt under 2. Verdenskrig, men katedralen og karmelitterklosteret slap stort set uden skader.
 Basilika Sainte-Thérèse, udformet af Louis M. Cordonnier og indviet den 11. juli 1954. Bygningen af den 45 meter høje kampanile blev afsluttet i 1975.
 Carmel
 Jardin de l'Evêché (eller Jardin Public) er bygget i 2. fjerdedel af det 19. århundrede og omkranset af Cour Matignon, rue Condorcet og Boulevard Carnot.

Transport 
Hovedbanegården i Lisieux ligger på jernbanelinjen fra Gare Saint-Lazare til Cherbourg.
Der kører regelmæssigt almindelige, intercity og regionaltog til såvel Paris, Basse-Normandie og Haute-Normandie.

Den anden station i Lisieux, Lisieux-Grands Jardins, benyttes kun af regionaltog til og fra Trouville-Deauville.

Referencer

Eksterne kilder 
 Webside om St. Therese of Lisieux
 Lisieux website 
 Turisme website    
 Saint Thérèse de Lisieux film 

Byer i Calvados
Tour de France-byer
Ted Drake

Edward Joseph "Ted" Drake (16. august 1912 – 30. maj 1995) var en engelsk fodboldspiller, der tilbragte størstedelen af sin karriere som angriber hos Arsenal F.C. i den bedste engelske liga. Her opnåede han stor succes og var i en årrække klubbens farligste angriber. Han optrådte desuden for det engelske landshold.

Efter afslutningen på sin karriere blev Drake manager, og førte blandt andet Chelsea F.C. til klubbens første engelske mesterskab.

Klubkarriere 
Drake spillede de første tre år af sin karriere hos Southampton F.C. i sin fødeby, hvor han scorede 47 mål i 71 ligakampe. I marts 1934 skiftede han for en pris på 6,500 britiske pund til London-klubben Arsenal F.C., hvor han tilbragte resten af sin aktive karriere. 

Drake debuterede for Arsenal den 24. marts 1934 i et opgør mod Wolverhampton Wanderers, hvor han også scorede sit første mål for klubben. I sæsonen 1934-35 var han med imponerende 42 mål i 41 kampe en afgørende brik på det Arsenal-hold, der genvandt det engelske mesterskab. De mange mål på én sæson er stadig klubrekord hos The Gunners. Året efter blev han matchvinder i FA Cup-finalen mod Sheffield United, som Arsenal vandt 1-0. I 1938 var han igen med til at blive mester med holdet.

Drake fortsatte sin aktive karriere frem til 1945, men måtte sande at 2. verdenskrig kom i vejen for muligheden for yderligere triumfer. Under krigen var han jagerpilot for Royal Air Force. Han sluttede sin aktive karriere hos Arsenal af med at have scoret 139 mål i 184 kampe. Dette gør ham til klubbens femte-mest scorende spiller gennem historien.

Landshold 
Drake nåede at spille fem kampe og score seks mål for Englands landshold, som han debuterede for den 14. november 1934 i en kamp mod Italien. Han blev kampens matchvinder i en engelsk sejr på 3-2.

Trænerkarriere 
Efter at have afsluttet sin aktive karriere i 1945 forsøgte Drake sig som manager. Hans første klub var Hendon F.C., som han stod i spidsen for et enkelt år. Herefter var han i fem år ansvarshavende hos Reading F.C. inden han i 1952 tog over som manager hos Chelsea F.C., London-rivaler til hans gamle hold Arsenal.

Drake stod i spidsen for Chelsea F.C. de følgende ni sæsoner og var i 1955 med til at føre klubben frem til sit første engelske mesterskab i historien. Sejren var historisk, idet Drake blev den første person nogensinde til at vinde det engelske mesterskab som både spiller og manager.

Titler

Titler som spiller 

Engelsk Mesterskab
 1935 og 1938 med Arsenal F.C.

FA Cup
 1936 med Arsenal F.C.

Titler som manager 

Engelsk Mesterskab
 1955 med Chelsea F.C.

Eksterne henvisninger 
 Spillerinfo

Fodboldspillere fra England
Fodboldspillere fra Southampton F.C.
Fodboldspillere fra Arsenal F.C.
Fodboldtrænere fra England
Fodboldtrænere fra Chelsea F.C.
Personer fra Southampton